**Сіздің Ғылғалыңыз қайда?**

***«Менің рақымым саған жетер: күшсіз жағдайыңда Менің құдіретім толықтай іске аса алады»***

***(Қорынттықт. 2-хат 12:9)***

Кейде Құдай бізді қалаған жерімізге жеткізбей, тоқтатады.

Киелі кітаптың Көне өсиеті әрқайсысы белгілі бір мақсатта жазылған керемет оқиғаларға толы. Ешуа кітабының 5-тарауында, Исраил халқы уәде етілген жерді алмақшы болған кез жазылған. Егер сіз Исраилдіктердің алдында қаланың қабырғалары құлаған Иерихон шайқасы туралы естіген болсаңыз, біз соның алдында болған оқиға туралы айтпақшымыз. Адамдар Жаратқан Иенің исраилдіктер өзеннен өтіп болғанға дейін олардың алдарынан Иорданның суын құрғатып қойғаны туралы естіді.

Бірақ содан кейін Құдай олардың басшысы Ешуаға әскери тұрғыдан ойға қонымсыз нәрсе жасауды бұйырды: Ол Ешуаға барлық еркектерді сүндетке отырғызуды бұйырды. Бұл олардың бүкіл әскерін әлсіз етіп, оларды Құдайға толығымен тәуелді етті. «Сол кезде Жаратқан Ие Ешуаға: «Бүгін мен Мысырдың масқарасын сендерден (ірі тастай) домалатып алып тастадым», — деді. Сол себепті бұл жер күні бүгінге дейін Ғылғал (яғни «Домалату») деп аталады.” (Ешуа 5:9) Сол кезде адамдар алғашқы Құтқарылу мейрамын тойлады.

Содан кейін, жағдай өзгерді. Ешуаның алдынан жалаң семсер ұстаған адам шықты. Әлгі адам өзін «Жаратқан Иенің әскербасы» деп атаған кезде, Ешуа оны қастерлеп, жерге жата кетті. Сол адамның пайда болуының мақсаты анық болды: Құдайдың Өзі Иерихонды жеңіп, уәде етілген жерді жаулап алғысы келді.

Егер сіз Құдайдан өміріңізде жеңіске жетуді сұрап жүрсеңіз, сізге қояр мына сұрағым бар: сіз Ғылғалға баруға дайынсыз ба? Құдайдың сізді тек Оның күші ғана алға жылжыта алатын жағдайға қоюына рұқсат беруге дайынсыз ба?